2. ปัจจัยความเสี่ยง

การบริหารความเสี่ยง

การบริหารความเสี่ยงเป็นกระบวนการสำคัญที่จะช่วยส่งเสริมให้เอสซีจีสามารถบรรลุวัตถุประสงค์และเป้าหมาย
ซึ่งจะนำไปสู่การสร้างมูลค่าเพิ่มให้กับองค์กร ผู้ถือหุ้น และผู้มีส่วนได้เสียต่างๆ
และช่วยให้เอสซีจีสามารถเติบโตได้อย่างยั่งยืน

โครงสร้างและความรับผิดชอบในการบริหารความเสี่ยงของเอสซีจี

เอสซีจีได้พัฒนา/ปรับปรุงโครงสร้างและความสามารถในการบริหารความเสี่ยงอย่างต่อเนื่อง
จากการที่มีความเสี่ยงใหม่ๆ เกิดขึ้นอย่างรวดเร็ว ซับซ้อนมากขึ้น ประมาณการล่วงหน้าได้ยากขึ้น
ประกอบกับเอสซีจีได้ขยายการลงทุนมากขึ้นทั้งในและต่างประเทศ
ทำให้ต้องประเมินผลกระทบและโอกาสที่จะเกิดความเสี่ยงอย่างรอบคอบขึ้น ถี่ขึ้น และยากขึ้น
ในปีนี้เอสซีจีจึงได้จัดตั้งหน่วยงาน Risk Management ของ Corporate
เพิ่มขึ้นเพื่อทบทวนนโยบายและวิธีการบริหารความเสี่ยง และระบบการจัดเก็บข้อมูลของแต่ละบริษัท
กลุ่มธุรกิจ ในประเทศและต่างประเทศ และของ Corporate
ให้สามารถตอบสนองต่อความเสี่ยงและสภาพแวดล้อมในการดำเนินธุรกิจที่เปลี่ยนแปลงไปอย่างรวดเร็วได้อย่างมีประสิทธิภาพ
สำหรับผังโครงสร้างการบริหารความเสี่ยงของเอสซีจีสามารถดูได้ในรายงานการพัฒนาอย่างยั่งยืน
2555

คณะกรรมการบริษัท

กำหนดนโยบายและกำกับดูแลการบริหารความเสี่ยงทั้งในประเทศและต่างประเทศที่เอสซีจีลงทุน
โดยมีคณะกรรมการตรวจสอบทำหน้าที่ประเมินประสิทธิภาพการบริหารความเสี่ยง
เพื่อให้มั่นใจว่าการบริหารความเสี่ยงดำเนินไปอย่างมีประสิทธิภาพและประสิทธิผล
และสอดคล้องกับแนวทางที่กำหนด

คณะกรรมการกิจการสังคมเพื่อการพัฒนาอย่างยั่งยืน กำกับดูแลการบริหารความเสี่ยงด้านสังคมโดย

1.  กำหนดนโยบายและแนวทางการดำเนินงานด้านกิจการสังคมเพื่อการพัฒนาอย่างยั่งยืน

2.  เสนอแนะการกำหนดงบประมาณประจำปีสำหรับการดำเนินกิจการสังคมเพื่อการพัฒนาอย่างยั่งยืน

3.  ติดตามผลการดำเนินงานและรายงานต่อคณะกรรมการบริษัท

ฝ่ายจัดการ

รับผิดชอบกระบวนการบริหารความเสี่ยง ซึ่งได้แก่ การกำหนดวัตถุประสงค์ในการดำเนินธุรกิจ
ประเมินความเสี่ยง เพื่อใช้ในการจัดทำแผนงานระยะปานกลาง (Medium-Term Plan)
แผนงานประจำปี (Annual Plan) ของแต่ละธุรกิจและเอสซีจี กำหนดกลยุทธ์
และควบคุมติดตามบริหารความเสี่ยงให้อยู่ในระดับที่ยอมรับได้
รวมถึงถ่ายทอดนโยบายและแนะนำแนวทางในการวิเคราะห์
และกำหนดกลยุทธ์เพื่อส่งต่อให้คณะจัดการกลุ่มธุรกิจและหน่วยงานอื่นๆ ที่เกี่ยวข้องทราบ
และที่สำคัญขึ้นไปอีกก็คือผนวกการบริหารความเสี่ยงเข้าเป็นส่วนหนึ่งของการปฏิบัติงาน
เพื่อให้เอสซีจีสามารถตอบสนองความเสี่ยงต่างๆ
ทั้งในระดับกลยุทธ์และการปฏิบัติงานได้อย่างทันกาล เหมาะสม
สอดคล้องกับความหลากหลายทางธุรกิจ การจัดโครงสร้างการบริหารความเสี่ยงมีดังนี้

1.  การบริหารความเสี่ยงระดับเอสซีจี ประกอบด้วยผู้บริหารระดับสูงของทุกกลุ่มธุรกิจ
    ทำหน้าที่ในการกำหนดทิศทาง นโยบาย เป้าหมาย
    และกลยุทธ์ในการบริหารความเสี่ยงที่จะส่งผลกระทบต่อการดำเนินธุรกิจของเอสซีจีอย่างสำคัญและเป็นวงกว้าง
    โดยมีการจัดตั้งคณะทำงาน/คณะกรรมการรับผิดชอบในแต่ละเรื่องเพื่อการบริหารจัดการโดยตรงและสามารถติดตามสถานการณ์ต่างๆ
    ที่เกิดขึ้นได้อย่างใกล้ชิด ตัวอย่างเช่น

    1.  คณะทำงานบริหารความเสี่ยงระดับเอสซีจี
        ติดตามความเสี่ยงหรือโอกาสที่จะส่งผลกระทบในภาพรวมของเอสซีจี กำหนดนโยบาย
        กลยุทธ์ ติดตามผลของการปฏิบัติตามนโยบายและแนวทางที่กำหนด

    2.  คณะกรรมการการพัฒนาอย่างยั่งยืน
        กำหนดนโยบายและแนวทางดำเนินงานเพื่อการพัฒนาอย่างยั่งยืน ทั้งด้านความปลอดภัย
        สุขอนามัย สิ่งแวดล้อม
        งานด้านสังคมและชุมชนให้ไปสู่ระดับสากลและเป็นแบบอย่างสำหรับประเทศ
        และติดตามดัชนีชี้วัดต่างๆ เพื่อเสนอคณะจัดการเอสซีจีและคณะกรรมการบริษัท

    3.  คณะกรรมการ SCG Crisis Management ประกอบด้วยคณะจัดการ SCG
        ทำหน้าที่ในการกำหนดนโยบาย
        กลยุทธ์และตัดสินใจในการจัดการวิกฤตที่มีผลกระทบต่อการดำเนินธุรกิจ
        ผลกระทบทางกฏหมายและผลกระทบต่อภาพลักษณ์ขององค์กร
        รวมทั้งประสานงานกับหน่วยงานภายนอกเพื่อสนับสนุนการดำเนินการจัดการวิกฤตดังกล่าว
        และรายงานสถานการณ์ให้คณะกรรมการบริษัทรับทราบ

    4.  คณะกรรมการการเงินเอสซีจี บริหารจัดการความเสี่ยงทางการเงินดังนี้

        -   กำหนดโครงสร้างและประเภทของเงินกู้ระยะยาว ระยะสั้นและอัตราดอกเบี้ย

        -   กำหนดนโยบายและแนวทางการบริหารความเสี่ยงด้านการเงินและอัตราแลกเปลี่ยนที่เกี่ยวข้องกับการใช้จ่ายในการลงทุน
            เงินกู้ เงินฝาก และธุรกรรมการค้าระหว่างประเทศ

        -   กำหนดนโยบายและกำกับดูแลการบริหารตราสารอนุพันธ์ทางการเงิน (Financial
            Derivatives) และการบริหารเงินสด (Cash Management)

        -   เสนอรายงานต่อคณะจัดการและคณะกรรมการบริษัท

    5.  คณะกรรมการ Commodity Price Risk Management กำหนดนโยบาย แนวทาง
        และกลยุทธ์ในการบริหารความเสี่ยงจากการเพิ่มขึ้นและผันผวนของราคาวัตถุดิบหลักและเชื้อเพลิงที่ใช้ในกระบวนการผลิต
        เพื่อบริหารต้นทุนให้สามารถแข่งขันได้ในตลาดโลก
        เสนอคณะจัดการและคณะกรรมการบริษัท

    6.  หน่วยงาน Business Continuity Management and IT Strategy
        บริหารจัดการความเสี่ยงจากการหยุดชะงักทางธุรกิจดังนี้

        -   กำหนดนโยบายและแนวทางดำเนินการเพื่อบริหารความต่อเนื่องทางธุรกิจ

        -   กำหนดมาตรการป้องกันความเสี่ยงจากการหยุดชะงักทางธุรกิจอันเนื่องมาจากภัยธรรมชาติ/เหตุการณ์ที่ไม่คาดคิด
            รวมทั้งกำหนดแนวทางการลดผลกระทบ

        -   กำหนดนโยบายและแนวทางการบริหารความเสี่ยงทางด้าน IT เช่น
            กำหนดนโยบายในการควบคุมการใช้ Social Media
            เพื่อป้องกันการรั่วไหลของข้อมูล

        -   กำหนดมาตรการป้องกันความเสี่ยงจากการหยุดชะงักทางธุรกิจอันเนื่องมาจากระบบ
            IT ไม่สามารถใช้งานได้ และกำหนด Disaster Recovery Plan
            ในการกู้คืนระบบ IT ข้อมูล และ IT Infrastructure

2.  การบริหารความเสี่ยงระดับกลุ่มธุรกิจ

เนื่องจากเอสซีจี
ประกอบด้วยกลุ่มธุรกิจย่อยที่อยู่ในหลากหลายอุตสาหกรรมซึ่งมีสภาพแวดล้อมและลักษณะในการดำเนินธุรกิจแตกต่างกัน
เพื่อให้การบริหารความเสี่ยงของแต่ละกลุ่มธุรกิจเป็นไปอย่างมีประสิทธิภาพ
สามารถตอบสนองต่อความเสี่ยงที่เป็นลักษณะเฉพาะธุรกิจในแต่ละประเภทได้อย่างถูกต้องและทันกาล
จึงกำหนดให้คณะทำงานบริหารความเสี่ยงประจำกลุ่มธุรกิจซึ่งประกอบด้วยผู้บริหารระดับสูงของแต่ละบริษัทในกลุ่มธุรกิจมีหน้าที่ในการประเมินความเสี่ยง
กำหนดกลยุทธ์ในการบริหารความเสี่ยง ควบคุมและติดตามผลการบริหารความเสี่ยง กำหนด Risk
Owner และรายงานผลการบริหารความเสี่ยงต่อคณะจัดการ
ทั้งนี้โดยมีหน่วยงานวางแผนกลยุทธ์ประจำกลุ่มธุรกิจทำหน้าที่เป็นศูนย์กลางในการเก็บรวบรวมข้อมูลและประสานงานกับคณะกรรมการ/คณะทำงานอื่นๆ
ระดับเอสซีจีหรือข้ามกลุ่มธุรกิจ

กระบวนการบริหารความเสี่ยง

การบริหารความเสี่ยงในการดำเนินธุรกิจ

เพื่อให้สามารถตอบสนองต่อสภาพแวดล้อมในการดำเนินธุรกิจที่เปลี่ยนแปลงไปอย่างรวดเร็วได้อย่างทันกาล
แก้ไขสถานการณ์ก่อนที่จะเป็นปัญหาลุกลาม
รวมไปถึงการใช้ประโยชน์จากความเสี่ยงในการแสวงหาโอกาสในการดำเนินธุรกิจ
เอสซีจีกำหนดให้มีกระบวนการบริหารความเสี่ยงดังนี้

1.  การบริหารความเสี่ยงระดับเอสซีจี

การบริหารความเสี่ยงระดับเอสซีจีเป็นการบริหารความเสี่ยงที่มองถึงผลกระทบต่อการดําเนินธุรกิจของเอสซีจีอย่างมีนัยสําคัญและเป็นวงกว้าง
โดยมีกระบวนการในการบริหารความเสี่ยง ตัวอย่างเช่น

  1.1. จัดตั้งคณะทํางาน/คณะกรรมการรับผิดชอบในแต่ละเรื่อง ทําหน้าที่ในการกําหนดทิศทาง
  นโยบาย เป้าหมาย และกลยุทธ์ในการบริหารความเสี่ยงในเรื่องนั้น ๆ
  ที่จะส่งผลกระทบต่อการดําเนินธุรกิจของเอสซีจีอย่างมีนัยสําคัญและเป็นวงกว้าง

  1.2. ทำ Scenario Analysis และ Sensitivity Analysis เพื่อประเมินถึงความเสี่ยง
  ความรุนแรงของผลกระทบ และเตรียมมาตรการรองรับ
  กรณีที่เกิดวิกฤติเศรษฐกิจโลกที่จะส่งผลกระทบต่อเป้าหมายทางธุรกิจของเอสซีจีทั้งในไทยและประเทศที่เอสซีจีไปลงทุน
  เช่น ความเป็นไปได้ของการล่มสลายของสหภาพยุโรป
  ความตึงเครียดทางการเมืองในตะวันออกกลาง หรือข้อพิพาททางทะเลระหว่างจีนกับญี่ปุ่น
  และการดำเนินนโยบายเศรษฐกิจของจีน เป็นต้น

  1.3. บริหารจัดการพอร์ท (Portfolio Management)
  ในแต่ละธุรกิจหลักของเอสซีจีให้มีสัดส่วนที่เหมาะสม
  เพื่อกระจายความเสี่ยงและลดความผันผวนของผลตอบแทนทางการเงิน
  โดยการใช้เครื่องมือต่างๆ เช่น BCG Matrix เพื่อประเมินความสามารถในการแข่งขัน
  (Competitiveness) และระดับความสำคัญของตลาด (Market Attractiveness)
  ตัวอย่างเช่น ภายหลังจากวิกฤติต้มยำกุ้ง เอสซีจีได้มีการปรับโครงสร้างธุรกิจครั้งสำคัญ
  โดยเน้นการลงทุนในธุรกิจที่เอสซีจีมีความรู้ความสามารถในการบริหารจัดการ (Core
  Competency) และตัดบางธุรกิจที่ไม่ใช่ Core Competency ออกไป
  เพื่อเพิ่มความคล่องตัวและประสิทธิภาพการบริหารงานให้สอดคล้องกับสภาพธุรกิจการแข่งขัน
  ซึ่งเป็นที่มาของการมี 5 ธุรกิจหลักของเอสซีจีในปัจจุบัน

  ในการบริหารจัดการพอร์ทของช่วง 5 ปีข้างหน้า (ปี 2556-2560)
  เอสซีจีจะเน้นลงทุนในธุรกิจซิเมนต์ ธุรกิจผลิตภัณฑ์ก่อสร้าง และธุรกิจจัดจำหน่าย
  เนื่องจากการลงทุนในธุรกิจดังกล่าวจะได้รับแรงสนับสนุนทางบวกจากแนวโน้มการขยายตัวของภาคก่อสร้างในอาเซียน

2.  ความเสี่ยงเฉพาะของแต่ละธุรกิจ

กระบวนการบริหารความเสี่ยงของเอสซีจีจะพิจารณาปัจจัยเสี่ยงทั้งจากปัจจัยภายนอก
(Environment Risks) และภายในองค์กร (Process Risks)
รวมไปถึงปัจจัยเสี่ยงทางด้านข้อมูลที่ใช้ในการตัดสินใจทางธุรกิจ (Information for Decision
Making Risks)
ทั้งนี้เพื่อให้สามารถบริหารจัดการความเสี่ยงที่สำคัญของธุรกิจได้อย่างมีประสิทธิภาพ
โดยมีกระบวนการดังนี้

  2.1
  หน่วยงานวางแผนกลยุทธ์ประจำกลุ่มธุรกิจกำหนดทิศทางและเป้าหมายในการดำเนินธุรกิจให้สอดคล้องกับวิสัยทัศน์และนโยบายระดับเอสซีจี

  2.2
  คณะทำงานบริหารความเสี่ยงของกลุ่มธุรกิจประเมินและระบุความเสี่ยงที่สำคัญที่จะทำให้การดำเนินงานไม่เป็นไปตามเป้าหมาย

  2.3 วิเคราะห์ความเสี่ยงและจัดทำ Risk Analysis Document (RAD) เพื่อกำหนดนิยาม
  ตัวชี้วัดและเกณฑ์การประเมินความเสี่ยงสำหรับความเสี่ยงที่สำคัญเพื่อเป็นการสร้าง Common
  Language

  2.4 ประเมินโอกาสที่จะเกิดความเสี่ยง (Likelihood) ผลกระทบ (Impact)
  และระดับความสามารถในการจัดการความเสี่ยงของบริษัท (Manageability)
  ตามเกณฑ์ที่กำหนดไว้โดยใช้ข้อมูลจาก Database ประจำกลุ่มธุรกิจการวิเคราะห์เชิงสถิติ
  การทำ Scenario Analysis และ Benchmarking

  2.5 ประเมินระดับความสำคัญของความเสี่ยงโดยใช้ Risk Map
  และสถานะการจัดการความเสี่ยงโดยใช้ Control Map

  2.6 กำหนดกลยุทธ์หรือมาตรการในการจัดการความเสี่ยงให้อยู่ในระดับที่ยอมรับได้

  2.7 ติดตามผลของการใช้กลยุทธ์หรือมาตรการในการจัดการความเสี่ยง

  2.8 พัฒนาความสามารถและเครื่องมือที่ใช้ในการบริหารความเสี่ยงอย่างต่อเนื่อง

กระบวนการในการบริหารความเสี่ยงข้างต้นได้รวบรวมไว้ใน “คู่มือการบริหารความเสี่ยง”
เพื่อเป็นแนวปฏิบัติและสร้างความเข้าใจร่วมกันของผู้เกี่ยวข้องทุกฝ่าย

ความเสี่ยงหลักและกลยุทธ์ในการจัดการความเสี่ยงตามแนวทางการพัฒนาอย่างยั่งยืน

ในการดำเนินธุรกิจของเอสซีจี มีความเสี่ยงที่สำคัญแยกเป็น 3 ประเภทดังนี้

1.  ความเสี่ยงด้านเศรษฐกิจ มีปัจจัยเสี่ยงที่สำคัญได้แก่ ความผันผวนของเศรษฐกิจโลก
    ความผันผวนของราคาเชื้อเพลิงและวัตถุดิบหลัก ความผันผวนของอัตราแลกเปลี่ยน
    การแข่งขันและการรวมกันเป็นประชาคมเศรษฐกิจอาเซียน (AEC)
    โครงการลงทุนต่างประเทศ การจัดหาเงินทุน และ Supply Chain Risk

2.  ความเสี่ยงด้านสังคม มีปัจจัยเสี่ยงที่สำคัญได้แก่ ความเสี่ยงเกี่ยวกับชื่อเสียงของบริษัท
    การเปลี่ยนแปลงพฤติกรรมของผู้บริโภค
    ความเสี่ยงเกี่ยวกับสุขภาพและความปลอดภัยจากการทำงาน
    การบริหารทรัพยากรบุคคลและการพัฒนาขีดความสามารถบุคคลากรเพื่อรองรับการเติบโตในอนาคต

3.  ความเสี่ยงด้านสิ่งแวดล้อม มีปัจจัยเสี่ยงที่สำคัญได้แก่ ของเสียจากอุตสาหกรรม
    ก๊าซเรือนกระจก ความเสี่ยงที่เกิดจากทรัพยากรน้ำ ความหลากหลายทางชีวภาพ
    สภาพภูมิอากาศที่เปลี่ยนแปลง และผลกระทบต่อสิ่งแวดล้อมจากอาคารสำนักงาน

รายละเอียดของการบริหารความเสี่ยงที่สำคัญข้างต้นมีดังนี้

1. ความเสี่ยงด้านเศรษฐกิจ

  1.1 ความเสี่ยงที่เกิดขึ้นจากวิกฤตการณ์ของโลกหรือเหตุการณ์สำคัญที่เกิดขึ้นในต่างประเทศ
  (Cross border Risk) ที่เอสซีจีไปลงทุน

  เอสซีจีได้ติดตามวิกฤตการณ์ต่างๆ
  ของโลกที่เกิดขึ้นเพื่อวิเคราะห์และประเมินความเสี่ยงที่อาจส่งผลกระทบต่อการดำเนินธุรกิจของเอสซีจี
  รวมทั้งมีการติดตามประเมินความเสี่ยงของปัจจัยเสี่ยงของประเทศที่เอสซีจีลงทุนโดยพิจารณาปัจจัยทั้งทางด้าน
  Socio-Economic ระบบกฎหมาย/ภาษีอากร ความพร้อมของระบบสาธารณูปโภค
  รวมไปถึงประเด็นทางการเมืองและความขัดแย้งระหว่างประเทศ โดยทำ Scenario
  Planning และ Sensitivity Analysis
  ในการวิเคราะห์และประเมินผลกระทบจากเหตุการณ์ต่างๆ ดังกล่าวที่เกิดขึ้น
  เพื่อเตรียมความพร้อมและกำหนดมาตรการสำหรับบริหารความเสี่ยงให้เหมาะสม
  โดยพิจารณาจากความคุ้มค่าและประโยชน์ที่ได้รับ (Cost Benefit Analysis)
  ซึ่งผลดังกล่าวสามารถนำไปใช้ประกอบการวิเคราะห์และบริหารโครงการลงทุนใหม่ๆ อีกด้วย

  1.2 ความผันผวนของราคาเชื้อเพลิงและวัตถุดิบหลัก ซึ่งได้แก่

1.  ถ่านหิน (Coal)
    เป็นเชื้อเพลิงหลักที่ใช้ในกระบวนการผลิตของอุตสาหกรรมปูนซีเมนต์และกระดาษ
    ถึงแม้ว่าในปีนี้ราคาถ่านหินได้ปรับตัวลดลงอย่างต่อเนื่อง โดยราคาเฉลี่ยของถ่านหิน
    Newcastle อยู่ที่ 97 ดอลล่าร์สหรัฐต่อตัน โดยลดลงเฉลี่ย 25 ดอลล่าร์สหรัฐต่อตัน
    หรือคิดเป็นร้อยละ 20 เทียบกับปีก่อน
    โดยราคาที่ลดลงเกิดจากอุปทานของถ่านหินที่เพิ่มขึ้นสูงจากประเทศผู้ส่งออกหลัก เช่น
    ออสเตรเลีย อินโดนีเซีย
    และนอกจากนี้ยังมีอุปทานส่วนเกินที่เหลือจากการใช้ในประเทศจากสหรัฐอเมริกา
    ขณะที่อุปสงค์ของถ่านหินลดลงจากการที่เศรษฐกิจจีนและเศรษฐกิจโลกชะลอตัว อย่างไรก็ตาม
    ในระยะยาวยังมีความเสี่ยงที่ราคาจะปรับตัวสูงขึ้นจากการลดอุปทานส่วนเกิน
    และการเพิ่มของอุปสงค์จากนโยบายการกระตุ้นเศรษฐกิจจีน และการฟื้นตัวของเศรษฐกิจโลก
    ซึ่งจะมีผลทำให้ต้นทุนการผลิตปูนซีเมนต์และกระดาษเพิ่มขึ้น

  เอสซีจีได้เตรียมมาตรการรองรับโดยการเพิ่มปริมาณการใช้เชื้อเพลิงทดแทน
  การสำรวจและหาแหล่งเชื้อเพลิงใหม่ การทำสัญญาซื้อขายถ่านหินระยะยาว การทำ Hedging
  เพื่อลดความเสี่ยงจากความผันผวนของราคาในตลาดและหาโอกาสซื้อถ่านหินในราคาตลาดเมื่อราคาปรับลดลงอย่างมีนัยสำคัญ
  (Spot Price) รวมทั้งลงทุนในโครงการผลิต/ใช้พลังงานที่มีประสิทธิภาพ เช่น
  โครงการติดตั้งเครื่องผลิตกระแสไฟฟ้าจากความร้อนเหลือทิ้งจากกระบวนการผลิตปูนซีเมนต์
  (Waste Heat Power Generator: WHG)

2.  ความเสี่ยงจากความผันผวนของราคาวัตถุดิบและผลิตภัณฑ์ในตลาดโลก

  ราคาแนฟทา (Naphtha) และเม็ดพลาสติกโพลิเอทิลีน (HDPE) เฉลี่ยอยู่ที่ 943 และ1,379
  ดอลลาร์สหรัฐต่อตันใกล้เคียงกับปีก่อน ขณะที่ราคาเม็ดพลาสติกโพลิโพรไพลีน (PP) เฉลี่ยเท่ากับ
  1,445 ดอลลาร์สหรัฐต่อตัน ลดลง 141 ดอลลาร์สหรัฐต่อตันจากปีก่อน
  จากสภาพเศรษฐกิจโลกที่ยังคงมีความผันผวนสูง
  โดยเฉพาะสภาวะเศรษฐกิจยุโรปและสหรัฐอเมริกา
  ซึ่งส่งผลให้ส่วนต่างราคาโดยรวมระหว่างสินค้าและวัตถุดิบลดลง

  เอสซีจีบริหารต้นทุนของวัตถุดิบโดยการกำหนดราคาซื้อ Naphtha
  ล่วงหน้าให้อยู่ในระดับที่ยอมรับได้ (Hedging)
  และควบคุมปริมาณการซื้อให้อยู่ในระดับที่เหมาะสมกับสถานการณ์ตลาดและคำสั่งซื้อสินค้า
  ในด้านการขายสินค้า
  เอสซีจีพยายามรักษาส่วนต่างกำไรระหว่างราคาวัตถุดิบกับราคาขายโดยเร่งการขายสินค้าล่วงหน้า
  (Forward Selling) ผลักดันการขายสินค้าไปยังตลาดต่างประเทศที่ให้ผลตอบแทนที่ดีกว่า
  ทำการวิจัยและพัฒนาสินค้าและบริการที่มีมูลค่าเพิ่มสูง (High Value Added Products and
  Services) ให้สอดคล้องกับความต้องการของลูกค้าอย่างต่อเนื่อง
  และพยายามรักษาตลาดในประเทศที่เป็นลูกค้าสำคัญเชิงกลยุทธ์

3.  เศษกระดาษ (Waste Paper) ซึ่งเป็นวัตถุดิบหลักในกระบวนการผลิตของเอสซีจี เปเปอร์
    ในปี 2555 ราคาเศษกระดาษเฉลี่ยลดต่ำลงจาก 260 ดอลลาร์สหรัฐต่อตัน เป็น 220
    ดอลลาร์สหรัฐต่อตันในปีก่อน เมื่อเทียบกับปีที่แล้ว
    เนื่องจากสถานการณ์ทางเศรษฐกิจที่ซบเซาในยุโรปและอเมริกา ซึ่งส่งผลกระทบมาถึงจีน
    ทำให้ภาคอุตสาหกรรมของจีนลดกำลังการผลิตลง
    ส่งผลให้ความต้องการเศษกระดาษในตลาดโลกลดลง
    ในขณะที่ตลาดภายในประเทศราคาขายกระดาษคราฟท์ยังคงที่หรือปรับตัวสูงขึ้นในบางช่วงเนื่องจากสภาวะทางเศรษฐกิจในประเทศที่ฟื้นตัวหลังวิกฤติการณ์น้ำท่วม
    เอสซีจี
    เปเปอร์ได้บริหารติดตามและสามารถทำกำไรจากส่วนต่างระหว่างต้นทุนเศษกระดาษและราคาขายกระดาษคราฟท์
    แต่อย่างไรก็ตามบริษัทยังคงติดตามและประเมินผลกระทบตลอดเวลาเพราะทั้งปริมาณและราคาเศษกระดาษเริ่มมีแนวโน้มที่จะปรับตัวสูงขึ้นเนื่องจากสถานการณ์ทางเศรษฐกิจโลกมีทิศทางที่ดีขึ้น

  เอสซีจี เปเปอร์ บริหารความเสี่ยงโดยติดตามแนวโน้มทางเศรษฐกิจ
  ปริมาณและราคาวัตถุดิบในตลาดรวมไปถึงพฤติกรรมการซื้อเศษกระดาษของผู้ผลิตที่สำคัญในตลาดโลกอย่างใกล้ชิด
  เพื่อหาโอกาสซื้อเศษกระดาษที่ Spot Price
  และจัดเก็บเป็นวัตถุดิบคงคลังไว้ในระดับที่เหมาะสม
  โดยพิจารณาแนวโน้มการขายประกอบการตัดสินใจเพิ่ม/ลดปริมาณการจัดซื้อและระดับการจัดเก็บวัตถุดิบด้วย
  นอกจากนี้ยังหาแหล่งวัตถุดิบเพิ่มเติมจากการรับซื้อเศษกระดาษโดยตรงจากผู้ใช้งานโดยการลงทุนเพิ่มจุดรับซื้อ/โรงอัดทั้งในและต่างประเทศ
  ปรับปรุงกระบวนการผลิตให้มีประสิทธิภาพเพื่อลดต้นทุนการผลิตและเพิ่มปริมาณการใช้เศษกระดาษในประเทศ
  เพื่อลดการพึ่งพาการนำเข้าเศษกระดาษ
  และผลกระทบจากความผันผวนของราคาและอุปทานในตลาดโลก

  1.3 ความผันผวนของอัตราแลกเปลี่ยน

  ความผันผวนของอัตราแลกเปลี่ยนเป็นปัจจัยเสี่ยงสำคัญปัจจัยหนึ่งของการดำเนินธุรกิจ
  รวมถึงการลงทุนในกิจการในต่างประเทศ
  เอสซีจีมีการแต่งตั้งคณะกรรมการการเงินเอสซีจีเพื่อกำหนดนโยบายการเงินสำหรับบริษัทในเอสซีจี
  เพื่อให้การบริหารทางด้านการเงินเป็นไปในทิศทางเดียวกัน
  โดยนโยบายดังกล่าวได้รวมถึงการปิดความเสี่ยงจากอัตราแลกเปลี่ยน
  โดยมีการจัดประชุมคณะกรรมการการเงินเอสซีจีรายเดือน
  เพื่อติดตามสถานการณ์ทางเศรษฐกิจและการเงิน
  สำหรับการประเมินความเสี่ยงและผลกระทบจากอัตราแลกเปลี่ยน
  พร้อมทั้งกำหนดแนวทางในการตอบสนองความเสี่ยงได้อย่างเหมาะสมและทันท่วงที

  1.4 การแข่งขันและการรวมกันเป็นประชาคมเศรษฐกิจอาเซียน (AEC)

  การรวมกันเป็นประชาคมเศรษฐกิจอาเซียน (AEC) จำนวน 10 ประเทศ ได้แก่ ไทย พม่า ลาว
  เวียดนาม มาเลเซีย สิงคโปร์ อินโดนีเซีย ฟิลิปปินส์ กัมพูชา และบรูไน
  ซึ่งจะมีผลอย่างจริงจังในปี 2558 นี้ ก่อให้เกิดทั้งความเสี่ยงและโอกาสในการดำเนินธุรกิจ
  เอสซีจีจึงได้กำหนดมาตรการรองรับต่างๆ
  เพื่อป้องกันความเสียหายและใช้โอกาสจากการเป็นฐานการผลิตเดียวกัน ตลาดที่กว้างขึ้น และ
  Strategic Location ของประเทศไทยที่อยู่กลาง ASEAN

  ในปีที่ผ่านมาตลาดสินค้ากระเบื้องเซรามิคได้รับผลกระทบจากสินค้านำเข้าซึ่งราคาถูกกว่า
  และการเปิดการค้าเสรีเมื่อก้าวเข้าสู่การเป็น AEC
  ก็จะยิ่งทำให้มีการแข่งขันทั้งทางด้านราคาและคุณภาพมากยิ่งขึ้น
  เอสซีจีบริหารความเสี่ยงดังกล่าวโดยเร่งพัฒนารูปแบบสินค้า (Design) และการใช้งาน
  เพื่อสร้างความแตกต่างและมูลค่าเพิ่ม สร้าง Brand
  โดยการนำเสนอความเป็นผู้นำด้านนวัตกรรมวัสดุก่อสร้างในอาเซียนผ่านงานแสดงสินค้าต่างๆ
  ทั้งในประเทศและต่างประเทศ นอกจากนี้
  เพื่อใช้ประโยชน์จากการเปิดเสรีในการลงทุนและการเป็นฐานการผลิตเดียวกัน ในปีที่ผ่านมา
  เอสซีจี ซิเมนต์ และเอสซีจี ผลิตภัณฑ์ก่อสร้างได้ขยายการลงทุนในต่างประเทศอย่างต่อเนื่อง
  มีการตั้งโรงงานผลิตสินค้าเพิ่มเติมในประเทศอินโดนีเซียและเวียดนาม
  เพื่อใช้ประโยชน์จากต้นทุนค่าแรงที่ถูกกว่าและใกล้แหล่งทรัพยากรธรรมชาติ อีกทั้ง เอสซีจี
  ดิสทริบิวชั่น ยังได้พัฒนาช่องทางการจัดจำหน่ายเพิ่มเติมในต่างประเทศทั้งในรูปแบบของ SCG
  Authorized Dealer การตั้งสำนักงานขายในประเทศต่างๆ และการทำ Merger and
  Acquisition

  นอกจากนี้การเชื่อมต่อเส้นทางการขนส่งและพัฒนาท่าเรือขนาดใหญ่ในภูมิภาค
  จะทำให้ไทยกลายเป็นศูนย์กลางการขนส่ง เนื่องจากทำเลที่ตั้งอยู่ระหว่างเวียดนาม กัมพูชา
  และพม่า สามารถขนส่งโดยผ่านทางท่าเรือทางฝั่งมหาสมุทรอินเดียหรือแปซิฟิกก็ได้ เอสซีจี
  ดิสทริบิวชั่น เล็งเห็นโอกาสดังกล่าวจึงพัฒนารูปแบบการจัดส่งหลายรูปแบบทั้งทางบกและทางน้ำ
  รวมทั้งร่วมทุนกับหุ้นส่วนทางกลยุทธ์ (Strategic Partner) พัฒนาเทคโนโลยีบริหารการจัดส่ง
  ให้บริการขนส่งในต่างประเทศ

  1.5 โครงการลงทุนต่างประเทศ – ความเสี่ยงเฉพาะของประเทศที่ไปลงทุน

  จากการที่เอสซีจีมีการขยายการลงทุนไปยังต่างประเทศโดยเฉพาะประเทศในภูมิภาคอาเซียนที่สำคัญอย่างต่อเนื่อง
  เช่น อินโดนีเซีย เวียดนาม พม่า กัมพูชา ฟิลิปปินส์
  เอสซีจีประเมินและติดตามความเสี่ยงเฉพาะของประเทศที่ไปลงทุนทั้งทางด้านเศรษฐกิจ สังคม
  การเมือง และความขัดแย้งระหว่างประเทศอย่างต่อเนื่อง ในปีนี้พบว่าปัญหาที่สำคัญได้แก่
  การชะลอตัวทางเศรษฐกิจของประเทศเวียดนาม
  และกำลังซื้อของประชาชนที่ลดลงในประเทศฟิลิปปินส์
  นอกจากนั้นความเสี่ยงที่สำคัญที่เป็นปัญหาร่วมของภูมิภาคเอเซียนได้แก่
  ความซับซ้อนของระบบราชการและกฎหมาย/ภาษีอากร ปัญหาคอร์รัปชั่น
  ระบบสาธารณูปโภคไม่เพียงพอ และการขาดแคลนแรงงานฝีมือ เป็นต้น
  แต่อย่างไรก็ตามบริษัทยังคงสามารถจัดการความเสี่ยงให้อยู่ในระดับที่ยอมรับได้
  โดยใช้มาตรการต่างๆ เช่น ลงทุนในระบบสาธารณูปโภคที่จำเป็นเอง
  สร้างพันธมิตรที่ดีกับผู้นำชุมชนและกำหนดมาตรการความช่วยเหลือต่างๆ ที่จูงใจพนักงาน เป็นต้น
  รวมทั้งได้จัดตั้งหน่วยงาน Country Business Support Office ประจำแต่ละประเทศและ
  Overseas Business Support Office
  เพื่อสนับสนุนการดำเนินงานของธุรกิจในต่างประเทศด้วย

  1.6 การจัดหาเงินทุนสําหรับการดําเนินการตามแผน

  ตามแผนการดำเนินธุรกิจที่จะขยายการลงทุนไปต่างประเทศ โดยเฉพาะอย่างยิ่งในอาเซียนนั้น
  จำเป็นต้องใช้เงินลงทุนสูง นอกจากกระแสเงินสดจากการดำเนินงานแล้ว
  เอสซีจีได้คำนึงถึงแหล่งเงินทุนต่างๆ อาทิ หุ้นกู้สกุลเงินบาทและเงินตราต่างประเทศ
  การกู้เงินจากธนาคารในและต่างประเทศ
  ทั้งนี้เอสจีซีมีการจัดโครงสร้างเงินทุนให้อยู่ในอัตราส่วนทางการเงินที่เหมาะสม

  1.7 Supply Chain Risk

  Supply Chain เป็นกระบวนการที่สำคัญในการดำเนินธุรกิจ หากมีการบริหารจัดการที่ดีก็จะเป็น
  Key Success Factor ได้ เอสซีจีได้ประเมินความเสี่ยงที่อาจเกิดขึ้นใน Supply Chain
  ไว้ในรายงานการพัฒนาอย่างยั่งยืน 2555

2. ความเสี่ยงด้านสังคม มีปัจจัยเสี่ยงที่สำคัญดังนี้

  2.1 ความเสี่ยงเกี่ยวกับชื่อเสียงของบริษัท

  เป็นที่ทราบกันดีว่าความเสี่ยงต่อชื่อเสียงและภาพลักษณ์ขององค์กรเป็นความเสี่ยงที่สำคัญ
  สามารถส่งผลกระทบที่รวดเร็ว รุนแรงทั้งระยะสั้นและระยะยาว
  และมิอาจประเมินค่าเป็นตัวเงินได้ ดังนั้นตลอดระยะเวลา 100 ปี
  เอสซีจีตระหนักถึงภารกิจสำคัญในการสร้างสรรค์สังคม
  ด้วยการสนับสนุนโครงการอันเป็นประโยชน์ ทั้งด้านสิ่งแวดล้อม การพัฒนาศักยภาพของเยาวชน
  และการช่วยเหลือสาธารณประโยชน์ ทั้งในประเทศไทยและประเทศที่เข้าไปดำเนินธุรกิจ เช่น
  โครงการเอสซีจีรักษ์น้ำเพื่ออนาคต ด้วยการสร้างฝายชะลอน้ำ
  ช่วยแก้ไขปัญหาขาดแคลนน้ำในฤดูแล้ง และน้ำท่วมในฤดูฝน SCG Thailand Rescue Robot
  Championship การแข่งขันหุ่นยนต์กู้ภัย ซึ่งเยาวชนไทยคว้าแชมป์โลกติดต่อกันมาถึง 6 ปี
  Thailand Robot @Home Championship การแข่งขันหุ่นยนต์เพื่อนอัจฉริยะSCG Badminton
  Academy เพื่อส่งเสริมและพัฒนานักแบดมินตัน ตั้งแต่ระดับเยาวชน ระดับประเทศ
  และระดับนานาชาติ SCG Sharing the Dream มอบทุนการศึกษาให้กับนักเรียน นักศึกษา
  ทั้งในประเทศไทย เวียดนาม อินโดนีเชีย ฟิลิปปินส์ พม่า และลาวโครงการปันโอกาส
  วาดอนาคต เปิดโอกาสให้พนักงานรวมกลุ่มกันทำโครงการที่เป็นประโยชน์ต่อสังคม
  ซึ่งการดำเนินธุรกิจโดยตระหนักถึงต่อความรับผิดชอบต่อสังคมอย่างจริงจังและต่อเนื่อง
  ส่งผลให้เอสซีจีมีชื่อเสียงและภาพลักษณ์ที่ดีต่อสังคม ดังนั้น ในกรณีที่เกิดวิกฤตการณ์ต่างๆ
  เอสซีจีจึงได้รับความไว้วางใจและลดความรุนแรงของผลกระทบที่เกิดขึ้น
  นอกจากนี้เอสซีจียังมีมาตราการบริหารความเสี่ยงเฉพาะเรื่อเพื่อบริหารจัดการความเสี่ยงด้านสังคม
  ที่มีโอกาสเกิดขึ้นได้ตลอดเวลา อาทิ

1.  การร้องเรียนและสัมพันธภาพกับชุมชน

  เอสซีจีได้ให้ความสำคัญต่อความรับผิดชอบต่อสังคม โดยตระหนักว่าหากสังคมหรือชุมชนอยู่ไม่ได้
  ธุรกิจก็ไม่สามารถดำรงอยู่ได้เช่นกัน ซึ่งเอสซีจีจะเน้นกระบวนการผลิตที่เป็นมิตรกับสิ่งแวดล้อม
  และควบคุมการปล่อยมลพิษให้อยู่ในเกณฑ์หรือดีกว่าตามที่กำหนดในกฎหมาย/กฎระเบียบ
  อย่างไรก็ตาม ปัจจัยเสี่ยงเรื่องการร้องเรียนและสัมพันธภาพกับชุมชนก็ยังเป็นปัจจัยเสี่ยงที่สำคัญ
  บริษัทจึงได้กำหนดนโยบายและแนวทางในการดำเนินงานเพื่อสังคมซึ่งทุกกิจการในเอสซีจีไม่ว่าจะอยู่ในประเทศหรือต่างประเทศต้องถือปฏิบัติ
  ตัวอย่างมาตรการและกิจกรรมเพื่อสร้างความเข้าใจร่วมกันและรักษาความสัมพันธ์กับชุมชนที่ตั้งอยู่รอบโรงงานทั้งในประเทศและต่างประเทศมีดังนี้

-   พัฒนาช่องทาง/วิธีการสื่อสาร เพื่อให้สามารถสื่อสารกับชุมชนได้ถูกต้องและรวดเร็ว

-   ร่วมมือกับผู้ประกอบการในอุตสาหกรรมเดียวกัน เพื่อพัฒนาอุตสาหกรรมสู่อุตสาหกรรมสะอาด
    และดูแลเอาใจใส่คุณภาพชีวิตประชาชนในจังหวัดที่เป็นที่ตั้งของโรงงานและเน้นชุมชนสัมพันธ์
    เช่น โครงการโรงปูนรักษ์ชุมชน โครงการเพื่อนชุมชน เป็นต้น

-   ริเริ่มและดำเนินโครงการพัฒนาชุมชนให้เกิดความเข้มแข็งอย่างยั่งยืนผ่านการทำฝายชะลอน้ำในเขตป่าต้นน้ำ
    โดยเริ่มต้นที่ภาคเหนือ เช่น ลำปาง เชียงใหม่ ฯลฯ และภาคตะวันออกที่ระยอง เป็นต้น
    โครงการสร้างฝายชะลอน้ำดังกล่าว
    นอกจากจะส่งเสริมให้ชุมชนมีจิตสำนึกในการดูแลรักษาสิ่งแวดล้อมอย่างยั่งยืนแล้ว
    ยังช่วยให้ชุมชนเรียนรู้ทักษะในการบริหาร/จัดการเพื่อให้สามารถพึ่งพาตัวเองได้ จนถึงปัจจุบัน
    เอสซีจีได้ร่วมกับชุมชนในการสร้างฝายชะลอน้ำไปแล้วกว่า 50,000 ฝาย

-   ร่วมกับองค์กรสาธารณกุศล Gawad Kalinga
    ซึ่งเป็นองค์กรที่ให้ความช่วยเหลือด้านที่อยู่อาศัยแก่ผู้ยากไร้
    จัดกิจกรรมอาสาพัฒนาชุมชนด้วยการสร้างที่อยู่อาศัยให้กับผู้ยากไร้
    และสร้างฝายชะลอน้ำในประเทศฟิลิปปินส์ ซึ่งได้จัดต่อเนื่องมาตั้งแต่ปี 2550

-   จัดโครงการ SCG Sharing the Dream มอบทุนการศึกษาปีละกว่า 5,000 ทุน
    ให้กับนักเรียนในอาเซียน ได้แก่ ประเทศไทย อินโดนีเซีย เวียดนาม ฟิลิปปินส์ พม่า และลาว
    โดยผู้ที่จะได้รับทุนการศึกษาต้องเป็นทั้งคนเก่งและดี คือ นอกจากมีผลการเรียนดีแล้ว
    ยังต้องเป็นผู้ที่มีความกตัญญูต่อบิดามารดาอีกด้วย

    1.  สัมพันธภาพกับผู้มีส่วนได้เสีย

  ตลอดระยะเวลาเกือบ 100 ปี
  สัมพันธภาพกับผู้มีส่วนได้เสียเป็นปัจจัยสำคัญที่มีผลต่อความสำเร็จขององค์กร
  อาจกล่าวได้ว่าผู้มีส่วนได้เสียเป็นปัจจัยเสี่ยงที่สำคัญอันหนึ่ง
  เนื่องจากในการที่เอสซีจีจะสามารถสร้างมูลค่าเพิ่ม และเติบโตได้อย่างยั่งยืน
  จำเป็นต้องได้รับการสนับสนุนและความร่วมมือจากผู้มีส่วนได้เสียทั้งภายในและภายนอกองค์กร
  และหากผู้มีส่วนได้เสียไม่เข้าใจในวัตถุประสงค์และวิธีการปฏิบัติงานของบริษัท
  ก็อาจส่งผลกระทบต่อชื่อเสียงหรือเกิดการต่อต้าน ทำให้การดำเนินงานล่าช้า
  มีค่าใช้จ่ายเพิ่มขึ้นได้ และที่สำคัญในกรณีที่เกิดวิกฤตการณ์ต่างๆ
  เอสซีจีจึงได้รับความไว้วางใจและลดความรุนแรงของผลกระทบที่เกิดขึ้น
  เอสซีจีกำหนดแนวทางในการบริหารความเสี่ยงจากผู้มีส่วนได้เสียดังนี้

-   ประเมินว่าการดำเนินงานของบริษัทจะส่งผลกระทบต่อบุคคล/คณะบุคคลใดบ้าง
    รวมไปถึงการประเมินว่าบุคคล/คณะบุคคลใดที่จะมีอิทธิพลต่อการดำเนินงานของบริษัท
    เพื่อระบุผู้มีส่วนได้เสียอย่างถูกต้องและชัดเจน (Identify Stakeholders)

-   เอสซีจีได้ระบุผู้มีส่วนได้เสียทั้งจากภายในและภายนอกองค์กรไว้อย่างชัดเจนรวมทั้งสิ้น 12
    กลุ่ม ได้แก่ ผู้ถือหุ้น พนักงาน ลูกค้า คู่ค้า คู่ธุรกิจ ผู้ร่วมลงทุน เจ้าหนี้ ชุมชน
    หน่วยงานราชการ สื่อมวลชน คู่แข่งและภาคประชาสังคม นักวิชาการ ผู้นำความคิด

-   กำหนดนโยบายและทบทวนแนวปฏิบัติต่อผู้มีส่วนได้เสียกลุ่มต่างๆ อย่างเป็นลายลักษณ์อักษร
    เพื่อใช้เป็นแนวปฏิบัติของผู้บริหารและพนักงานเอสซีจีทุกคน

-   มีการทำแบบสำรวจความพอใจต่อชื่อเสียงและภาพลักษณ์ขององค์กร (Reputation & Image
    Survey) เป็นประจำทุกปี

-   ประเมินและทบทวนความคาดหวัง ทัศนคติต่อความเสี่ยง (Risk Apttitude)
    พฤติกรรมและความมีส่วนร่วม (Contribution) ของผู้มีส่วนได้เสียเป็นระยะๆ อาทิ การทำ
    Opinion Panel เพื่อจะได้ตอบสนองต่อความต้องการของผู้มีส่วนได้เสียได้อย่างทันท่วงที

-   สื่อสารและทำความเข้าใจกับผู้มีส่วนได้เสียกลุ่มต่างๆ อย่างต่อเนื่อง

    1.  การสื่อสาร

  เอสซีจีตระหนักว่าการสื่อสารนั้นเป็นอีกปัจจัยที่อาจส่งผลกระทบต่อชื่อเสียงองค์กรด้วยเช่นกัน
  ดังนั้นเพื่อป้องกันการสื่อสารข้อมูลที่คลาดเคลื่อนหรือไม่ถูกต้อง
  โดยเฉพาะอย่างยิ่งในกรณีที่เกิดวิกฤตการณ์ เอสซีจีมีการจัดทำแผนผังการสื่อสาร
  (Communication Flow) โดยมีการระบุถึงขั้นตอนการแจ้งข่าวสาร
  ใครบ้างที่ต้องทราบเรื่องทันทีเมื่อเกิดเรื่อง ใครสามารถให้สัมภาษณ์ได้
  ใครมีหน้าที่ต้องสื่อสารต่อกลุ่มเป้าหมายใด รวมถึงเนื้อหาของข้อมูลขที่ต้องการสื่อออกไป
  เพื่อความถูกต้องและรวดเร็วต่อการแก้ไขปัญหา

  2.2 การเปลี่ยนแปลงพฤติกรรมของผู้บริโภค – กระแสอนุรักษ์สิ่งแวดล้อม (Go Green
  Behavior)

  ปัจจุบันผู้บริโภคมีแนวโน้มในการเลือกใช้ผลิตภัณฑ์ที่เป็นมิตรกับสิ่งแวดล้อมมากขึ้น
  เอสซีจีจึงได้มุ่งเน้นการวิจัยและพัฒนาสินค้าและบริการซึ่งเป็นมิตรกับสิ่งแวดล้อมตั้งแต่กระบวนการจัดหา
  โดยมุ่งเน้นการใช้ผลิตภัณฑ์ที่เป็นมิตรต่อสิ่งแวดล้อม (ฉลากเขียว) พัฒนากระบวนการผลิต
  (Green Process) และตัวสินค้า (Green Product) ในปีนี้
  เอสซีจีมียอดขายจากสินค้าและบริการที่มีมูลค่าเพิ่มคิดเป็นร้อยละ 34 ของรายได้จากการขาย
  และมีสินค้าที่ผลิตภายใต้ฉลาก SCG eco value คิดเป็นร้อยละ 14 ของรายได้จากการขายในปี
  2555

  2.3 ความเสี่ยงเกี่ยวกับสุขภาพและความปลอดภัยจากการทำงาน

  เอสซีจีตระหนักว่า “คนเป็นปัจจัยสำคัญและทรัพยากรมีค่ายิ่ง”
  จึงให้ความสำคัญต่อสุขภาพและความปลอดภัยของทั้งพนักงานและคู่ธุรกิจ
  ด้วยมาตรการเชิงรุกเพื่อป้องกันอันตรายก่อนที่จะเกิดความสูญเสีย
  โดยกำหนดให้มีมาตรการป้องกันอันตรายต่างๆ ที่อาจจะเกิดขึ้นจากเครื่องจักร บริเวณโรงงาน
  สถานที่ปฏิบัติงาน หรือวิธีการปฏิบัติงานดังนี้

-   กำหนดให้ความปลอดภัยเป็นดัชนีชี้วัด (Key Performance Indicator)
    ที่สำคัญในการดำเนินงาน
    ซึ่งต้องติดตามและรายงานผลต่อคณะจัดการกลุ่มธุรกิจและคณะจัดการเอสซีจีเป็นประจำทุกเดือน

-   กำหนดให้ทุกหน่วยงานจัดทำแผนการดำเนินงานด้านระบบความปลอดภัยและทบทวนให้เหมาะสมกับสภาพแวดล้อมอยู่เสมอ

-   วิเคราะห์ลักษณะการทำงานที่ไม่ปลอดภัย สำรวจจุดเสี่ยง จุดอันตราย
    และตรวจสอบสภาพแวดล้อม ในการทำงาน แสง เสียง ฝุ่น ที่มีผลต่อสุขภาพพนักงาน
    เพื่อกำหนดมาตรการป้องกันหรือแก้ไข

-   จัดทำคู่มือความปลอดภัยในการทำงาน

-   ให้ความรู้ความเข้าใจต่อทั้งพนักงาน คู่ธุรกิจ และบุคคลที่สาม

  2.4
  การบริหารทรัพยากรบุคคลและการพัฒนาขีดความสามารถบุคคลากรเพื่อรองรับการเติบโตในอนาคต

  เอสซีจียังพิจาณาความเสี่ยงเกี่ยวกับการบริหารทรัพยากรบุคคลและการพัฒนาขีดความสามารถบุคคลเพื่อรองรับการเติบโตในอนาคต
  เนื่องจากผลจากการเปิดตลาดแรงงานเสรีจาก AEC
  อาจมีผลให้แรงงานไทยที่มีฝีมือย้ายออกไปทำงานในต่างประเทศ หรือ แรงงานใน ASEAN
  ไหลเข้ามาในไทย ซึ่งจะส่งผลกระทบต่อเอสซีจีในด้าน Talent Attraction & Retention
  ที่จะดึงดูดและรักษาพนักงานที่มีความสามารถให้อยู่กับองค์กรไปนานๆ ได้
  ซึ่งรายละเอียดได้เปิดเผยไว้ในรายงานการพัฒนาอย่างยั่งยืน 2555

3. ความเสี่ยงด้านสิ่งแวดล้อม

ปัจจุบันปัญหาเรื่องสิ่งแวดล้อมได้ทวีความรุนแรงและส่งผลกระทบในวงกว้าง
ในฐานะที่เอสซีจีเป็นส่วนหนึ่งของสังคม เอสซีจีจึงให้ความสำคัญกับการจัดการปัญหาเรื่องสิ่งแวดล้อม
โดยมีการบริหารจัดการดังนี้

  3.1 การจัดการของเสียจากอุตสาหกรรม

  เอสซีจีมีนโยบายในการจัดการของเสียจากกระบวนการผลิต
  โดยควบคุมปริมาณการปล่อยกากสารเคมี ฝุ่น กลิ่น
  และเสียงให้อยู่ในเกณฑ์ที่ดีกว่าที่กฎหมาย/กฏระเบียบกำหนด
  โดยได้มีการพัฒนาวิธีการจัดการของเสียอุตสาหกรรมอย่างต่อเนื่อง
  ด้วยการนำของเหลือใช้จากอุตสาหกรรมต่างๆ เช่น น้ำมันใช้แล้ว สารละลายใช้แล้ว เศษยาง
  และเศษพลาสติก เป็นต้น ไปกำจัดในหม้อเผาปูนซีเมนต์ที่มีความร้อนสูง
  ซึ่งนอกจากจะได้ปริมาณความร้อนซึ่งนำมาใช้ในกระบวนการผลิตปูนซีเมนต์แล้ว
  ยังได้สิ่งที่สามารถนำไปใช้เป็นวัตถุดิบทดแทนและเชื้อเพลิงทดแทนในการผลิตปูนซีเมนต์ได้เป็นอย่างดี
  โดยไม่ก่อให้เกิดปัญหาสู่สิ่งแวดล้อมและไม่ส่งผลกระทบต่อคุณภาพปูนซิเมนต์ ซึ่งในปีที่ผ่านมา
  บริษัทเอสซีไอ อีโค่ เซอร์วิสเซส จำกัด ได้รับการรับรองระบบการจัดการสิ่งแวดล้อม ISO
  14001 : 2004
  ในขอบข่ายการผลิตเชื้อเพลิงทดแทนจากสารเคมีใช้แล้ว/วัสดุเหลือใช้ด้วยนอกจากนี้เอสซีจียังคงดำเนินการลดการจัดการของเสียจากกระบวนการผลิตด้วยการฝังกลบอย่างต่อเนื่อง
  เพื่อให้บรรลุเป้าหมาย Zero Waste to Landfill

  3.2 การลดก๊าซเรือนกระจก

  ก๊าซเรือนกระจกส่งผลกระทบอย่างมีนัยสำคัญต่อการเปลี่ยนแปลงสภาพภูมิอากาศของโลก
  และก่อให้เกิดสภาวะโลกร้อน ดังนั้น เอสซีจี
  จึงได้กำหนดเป้าหมายที่จะลดก๊าซเรือนกระจกที่เกิดขึ้นจากกระบวนการผลิตให้ได้ร้อยละ 10
  ภายในปี 2563 จากปีฐานคือปี 2550 โดยมีมาตรการรองรับในระยะยาว
  เริ่มจากการจัดทำบัญชีก๊าซเรือนกระจกเพื่อเป็นข้อมูลพื้นฐานในการลดการปล่อยก๊าซเรือนกระจกอย่างเป็นรูปธรรม
  ศึกษาและพัฒนาเทคโนโลยีในการใช้พลังงานทดแทน
  พัฒนาเครื่องจักรให้สามารถใช้พลังงานได้อย่างมีประสิทธิภาพมากขึ้น

  ในปีที่ผ่านมาธุรกิจเอสซีจี ซิเมนต์
  สามารถลดการปล่อยก๊าซเรือนกระจกจากการซื้อกระแสไฟฟ้าโดยการนำลมร้อนเหลือใช้ในกระบวนการผลิตปูนซีเมนต์มาผลิตไฟฟ้าด้วยระบบ
  Waste Heat Power Generator และสามารถลดการปล่อยก๊าซเรือนกระจกจากการใช้ถ่านหิน
  โดยการนำชีวมวล (Biomass) มาใช้เป็นเชื้อเพลิงในกระบวนการผลิตแทน ทำให้ในปี 2555 นี้
  เอสซีจี ซิเมนต์ สามารถขาย Carbon Credit ได้เป็นเงินประมาณ 30 ล้านบาท
  ซึ่งมีส่วนช่วยลดต้นทุนการผลิตสินค้า

  นอกจากการลดก๊าซเรือนกระจกแล้ว
  เอสซีจียังดำเนินการบริหารความเสี่ยงที่เกิดจากทรัพยากรน้ำ ความหลากหลายทางชีวภาพ
  (Biodiversity) และสภาพภูมิอากาศที่เปลี่ยนแปลง (Climate Change)
  ตามรายงานการพัฒนาอย่างยั่งยืน 2555 อีกด้วย

  3.3 การปรับปรุงอาคารให้เป็นอาคารประหยัดพลังงานและเป็นมิตรต่อสิ่งแวดล้อม
  ภาคสำนักงานเช่นเดียวกับภาคการผลิต

  ในฐานะผู้นำในกลุ่มธุรกิจผลิตภัณฑ์วัสดุก่อสร้าง
  นอกจากเอสซีจีจะมุ่งมั่นพัฒนาผลิตภัณฑ์ที่เป็นมิตรต่อสิ่งแวดล้อมอย่างจริงจังแล้ว
  ในปีที่ผ่านมาเอสซีจีได้รับการรับรองมาตรฐานอาคารประหยัดพลังงานและเป็นมิตรต่อสิ่งแวดล้อม
  ประเภทการปรับปรุงอาคารใช้งาน (LEED EB: OM) ระดับสูงสุด LEED Platinum
  จากสภาอาคารเขียวสหรัฐอเมริกา (U.S. Green Building Council: USGBC)
  เป็นรายแรกในอาเซียน ซึ่งหลักเกณฑ์ในการพิจารณาเพื่อประเมินระดับการรับรองของ LEED
  ประกอบไปด้วย
  วัสดุที่นำมาใช้กับอาคารจะต้องลดหรือไม่ก่อให้เกิดผลกระทบต่อมนุษย์และสิ่งแวดล้อม
  การใช้ทรัพยากรธรรมชาติอย่างมีประสิทธิภาพ ทั้งด้านพลังงานและน้ำ
  การจัดการเพื่อลดปริมาณของเสีย และนวัตกรรมในการออกแบบ เป็นต้น

  การได้รับการรับรองดังกล่าวเป็นการตอกย้ำความมุ่งมั่นในการดูแลรักษาสิ่งแวดล้อมของเอสซีจี
  ส่งผลให้ผู้บริโภคมีความเชื่อมั่นว่าผลิตภัณฑ์ของเอสซีจีเป็นมิตรต่อสิ่งแวดล้อมอย่างแท้จริง
  โดยเอสซีจีสามารถนำผลที่ได้ไปต่อยอดพัฒนาธุรกิจในการให้คำปรึกษาการก่อสร้างอาคารประหยัดพลังงานและเป็นมิตรกับสิ่งแวดล้อม
  อีกทั้งยังเป็นการส่งเสริมภาพลักษณ์ในการเป็นผู้นำด้านการผลิตสินค้าและบริการที่เป็นมิตรกับสิ่งแวดล้อม

  3.4 การลดความเสี่ยงสำหรับโครงการในมาบตาพุด

  สืบเนื่องจากศาลปกครองกลางได้มีคำสั่งให้หน่วยงานราชการระงับโครงการในพื้นที่มาบตาพุดและพื้นที่ใกล้เคียงไว้เป็นการชั่วคราว
  ซึ่งมีโครงการของเอสซีจีเคมิคอลส์ จำนวน 18 โครงการ ณ วันที่ 2 กันยายน 2553
  ศาลปกครองกลางตัดสินให้เพิกถอนใบอนุญาตสำหรับโครงการที่ออกหลังรัฐธรรมนูญปี 2550
  และอยู่ใน 11 ประเภทโครงการที่อาจก่อให้เกิดผลกระทบต่อชุมชนอย่างรุนแรงฯ
  ตามประกาศกระทรวงทรัพยากรธรรมชาติและสิ่งแวดล้อม ลงวันที่ 31 สิงหาคม 2553
  โดยผลของคำพิพากษาดังกล่าวข้างต้น
  มีโครงการของเอสซีจีที่เข้าข่ายโครงการที่อาจก่อให้เกิดผลกระทบต่อชุมชนอย่างรุนแรงเพียง 1
  โครงการ คือโครงการขยายกำลังการผลิตไวนิลคลอไรด์ โมโนเมอร์
  ของบริษัทไทยพลาสติกและเคมีภัณฑ์ จำกัด (มหาชน)
  ซึ่งขณะนี้โครงการดังกล่าวได้ดำเนินการตามรัฐธรรมนูญมาตรา 67 วรรค 2 ครบถ้วนแล้ว ดังนี้

(1) จัดทำรายงานการวิเคราะห์ผลกระทบสิ่งแวดล้อมและสุขภาพ (EHIA)

(2) จัดให้มีการรับฟังความคิดเห็นของประชาชนในชุมชนและผู้มีส่วนได้เสีย

(3) องค์การอิสระทางด้านสิ่งแวดล้อมและสุขภาพให้ความเห็นประกอบ